Една вълшебна къща в София, където времето е спряло - Любопитно - Свежи новини
Всяко малко момиче има своя любима кукла. Никога няма да забравя моята – казваше се Нели. Носеше синя карирана рокличка и синя шапка. От двете страни над раменете ѝ падаха две руси плитки, а при поклащане едното ѝ око се затваряше. Казваха ми, че е дефектна, но аз така си я обичах. Всяко момиче има своята Нели, която се е запечатала ярко в спомените му. И всяка Нели крие своите тайни, и има своята история. Разхождайки се по една малка уличка в сърцето на София, се натъкнах на приказно място, пропито с неразказани истории – Арт-къща с музей „Куклите“. Учудих се, че не бях чувала за нея и същевременно се заинтригувах какво ли се крие зад вратите ѝ. Една къща на над 100 години, превърнала се в дом на хиляди кукли Къщата сама по себе си е част от историята, съществувайки вече повече от век и извоювайки си титлата архитектурен паметник на културата. Основателката на музея, Жени Костадинова, започва да се занимава с изработване на кукли през 1999 г., а през 2012 г., вдъхновена от пророчицата Ванга, която практикувала ритуал с кукла – „измолване на дете“, създава и арт-къщата „Куклите“. Така архитектурният паметник на културата се превръща в един приказен свят, където цари вечно детство. Старата къща е дом на една още по-стара госпожица - 150-годишната Гертруда от Германия. По бузите ѝ ясно личат годините, а очите ѝ искат да кажат толкова много, но устата мълчи. Тя дели своята вълшебна стая с кукли, близки до нейните години, но и доста по-млади, с кукли от Европа и извън нея, кукли от порцелан, пластмаса, плат, дърво. Гертруда Източник: Vesti.bg Съжителства с красиви порцеланови аристократки от Викторианската епоха, японски кукли на желанията, руски чаени кукли, пеещата булка на Ванга, истинския Веселинчо и още много други, а сега на гости е дори куклата символ на студентското предаване „Ку-ку“. В НАШАТА ГАЛЕРИЯ ВИЖТЕ ИСТОРИЯТА НА НЯКОИ ОТ КУКЛИТЕ И ОЩЕ... Кукли от целия свят могат да бъдат видени в различните зали на музея Представители на 70 държави се крият зад стъклени витрини, а броят им непрекъснато расте, докато всички страни на Земята не изпратят своя „посланик“ в музея на куклите в София. Източник: Vesti.bg Кукли от Германия, Австрия, Русия, Северна и Южна Корея, Япония, Китай, Бали, Катар, Дубай и още много страни стоят гордо на рафтовете и представят своята родина. Колекция от стотици български фолклорни кукли гордо представя България редом до тях. Тя се състои от над 300 кукли и е събирана повече от 50 години. Подарък е на музея от семейството на балетиста от Музикалния театър в София Василий Гордиенко. ВИЖТЕ ИСТОРИЯТА НА ФОЛКЛОРНАТА КОЛЕКЦИЯ В НАШАТА ГАЛЕРИЯ Източник: Vesti.bg Сред куклите има представители на всички етнографски области чрез носиите им, както и герои от българския фолклор и български исторически личности. Източник: Vesti.bg Музеят на куклите е едно магическо място в сърцето на София, където времето е спряло. Щом влезеш, не можеш да си тръгнеш. Куклите те привличат със своята красота и мистичност. Искаш да узнаеш още и още за тях, а те ти разказват толкова, колкото сам можеш да разбереш… Вижте още: Майка превръща куклите в това, което трябва да бъдат “Благуните” оживяват на театрална сцена Русия посегна на Барби Жената, която е вманиачена на тема "Барби"